SAVNEDE SPÆNDING: Gerningsmændene har angiveligt brugt en softgun til at affyre stålkugler mod bilernes ruder

Syd og Sønderjyllands Politi har anholdt to drenge og en kvinde på 19 år.

De tre er sigtet for at stå bag omfattende hærværk mod både biler og bygninger i Aabenraa, Haderslev og Sønderborg.

I de seneste dage er blandt andet ti biler ved Jobcentret i Aabenraa blevet udsat for hærværk. Også tolv biler ved hjemmeplejefirmaet Danske Diakon i Sønderborg er blevet ødelagt.

Se mere video på localeyes.dk

Gerningsmændene har angiveligt brugt en softgun til at affyre stålkugler mod bilernes ruder.

- Vi taler alt i alt om op til 50 tilfælde af hærværk på personbiler, busser og bygninger. Vi har endnu ikke gjort beløbet endeligt op. Men jeg vil ikke blive overrasket over, hvis vi lander over en halv million kroner, siger vicepolitiinspektør Preben Westh til Ekstra Bladet.

Ifølge vicepolitiinspektøren er motivet til de omfattende hærværk spænding.

- Der har ikke været tale om et hævnmotiv eller lignende, siger Preben Westh til Ekstra Bladet.

Politiet er stadig i gang med en større efterforskning af hændelserne og vil ikke afvise, at der kan komme yderligere anholdelser.

De anholdte er fra Aabenraa- og Rødekro-området.